CELEX: C2006/074/41
Language: da
Date: 2006-03-25 00:00:00
Title: sag T-397/05: Sag anlagt den  3. november 2005  — ARCHI.M.E.D. — E.S mod Kommissionen

25.3.2006   
            
            
               DA
            
            
               Den Europæiske Unions Tidende
            
            
               C 74/20
            
         Sag anlagt den 3. november 2005 — ARCHI.M.E.D. — E.S mod Kommissionen
   (sag T-397/05)
   (2006/C 74/41)
   Processprog: fransk
   Parter
   
      Sagsøger: Architecture, Microclimat, Energies Douces — Europe et Sud SARL (ARCHI.M.E.D.-E.S) (Ganges, France) [ved avocats P.-P. Van Gehuchten, J. Sambon og P. Reyniers]
   
      Sagsøgt: Kommissionen for De Europæiske Fællesskaber
   Sagsøgerens påstande
   
               —
            
            
               Det fastslås, at Kommissionen ikke kunne ophæve kontrakten af 30. august 2005.
            
         
               —
            
            
               Kommissionen for De Europæiske Fællesskaber tilpligtes at betale 125 906 EUR med morarenter efter loven fra den 12. februar 2002.
            
         
               —
            
            
               Kommissionen for De Europæiske Fællesskaber tilpligtes at betale sagens omkostninger i sin helhed.
            
         Søgsmålsgrunde og væsentligste argumenter
   Sagsøgeren er medkontrahent til kontrakt BU 209-95, der blev indgået med Kommissionen efter det offentliggjorte udbud inden for rammerne af særprogrammet for forskning og teknologisk udvikling inden for ikke-nuklear energi (1), og som tilsigter gennemførelsen af et renoveringsprojekt med hensyn til en bygning i Lyon med anvendelse af sol- og bioklimatisk arkitektur. Kontrakten indeholder en voldgiftsbestemmelse, hvorefter alene Fællesskabets retsinstanser har kompetence til at afgøre tvister mellem kontrahenterne vedrørende kontraktens gyldighed, anvendelse og fortolkning.
   Under opfyldelse af sine kontraktmæssige forpligtelser tilsendte sagsøgeren den 12. december 2001 Kommissionen den endelige projektrapport. Kommissionen accepterede ikke denne rapport og meddelte den 5. juli 2002 en beslutning om tilbagesøgning af forskudsbetalinger, idet den nægtede at acceptere visse af sagsøgeren i rapporten opgjorte omkostninger. Hverken udveksling af skrivelser mellem parterne, afholdte møder eller en mæglers mellemkomst har kunnet føre til en mindelig løsning af tvisten. Ved anbefalet brev af 30. august 2005 tilsendte Kommissionen sagsøgeren en endelig beslutning om tilbagesøgning, som efterfulgte en debetnota af 23. august 2005. Denne beslutning er genstand for det foreliggende søgsmål, som er indledt af sagsøgeren med hjemmel i voldgiftsklausulen.
   Søgsmålet tilsigter hovedsageligt at få fastslået, at Kommissionen skal betale 20 % af det resterende støttebeløb, som den påstås at skylde sagsøgeren i henhold til kontrakt BU 209-95.
   Til støtte for sine påstande har sagsøgeren gjort gældende, at enhver indsigelse i forhold til måden, hvorpå projektet er blevet gennemført af kontrahenterne, skulle have været fremsat af Kommissionen inden den dato, hvor rapporten skulle have været godkendt (to måneder fra datoen for indgivelsen af den endelige rapport). Efter sagsøgerens opfattelse har Kommissionen fortabt sin ret og kan således ikke antage at have en fordring på sagsøgeren. Da Kommissionen har fortabt sin ret, er den følgelig skyldner i forhold til sagsøgeren for det resterende støttebeløb, som den havde påtaget sig at udbetale i henhold til den omhandlede kontrakt.
   
      (1)  Programmet er vedtaget ved Rådets beslutning 94/806/EF af 23.11.1994, EFT L 334 af 22.12.1994, s. 87.